GEL มั่นใจปี 65 เทิร์นอะราวด์! ตุนแบ็คล็อกกว่า 3.8 พันลบ. เดินหน้าชิงงานรัฐ-เอกชนเพิ่ม
GEL มั่นใจปี 65 เทิร์นอะราวด์! คาดรายได้พุ่งเท่าตัว แตะ 3พันลบ. หลังตุนแบ็คล็อกกว่า 3.8 พันลบ. ทยอยรับรู้รายได้เกือบทั้งหมดภายในปีนี้ คาดคว้างานใหม่อีก 2.5-3 พันลบ. เตรียมเปิดจองซื้อหุ้นเพิ่มทุน 27 พ.ค.– 2 มิ.ย.65 แจกฟรีวอร์แรนท์
GEL มั่นใจปี 65 เทิร์นอะราวด์! คาดรายได้พุ่งแตะ 3พันลบ. หลังตุนแบ็คล็อกกว่า 3.8 พันลบ. ทยอยรับรู้รายได้ภายในปีนี้ เดินหน้าชิงงานใหม่เพิ่ม
11 พ.ค. 2565

นายธิติพงศ์ ตั้งพูนผลวิวัฒน์ ประธานเจ้าหน้าที่บริหาร บริษัท เจนเนอรัล เอนจิเนียริ่ง จำกัด (มหาชน) หรือ GEL เปิดเผยว่า บริษัทฯ ตั้งเป้ารายได้ปี 2565 โตเท่าตัว ไม่ต่ำกว่า  3,000 ล้านบาท จาก งานในมือรอรับรู้รายได้ (Backlog)  มือที่มีกว่า 3,820 ล้านบาท ที่ทยอยรับรู้ได้เกือบทั้งหมดภายในปีนี้ จากเมื่อปี 2564 ที่มีรายได้อยู่ที่ประมาณ 1,600 ล้านบาท
“มั่นใจว่าแนวโน้มผลการดำเนินงานในปีนี้จะเทิร์นอะราวด์ ตามแผนงานที่วางไว้ จากรายได้ที่เติบโตอย่างก้าวกระโดด ตาม Backlog ที่เพิ่มขึ้น อีกทั้งยังคงเดินหน้าประมูลงานอย่างต่อเนื่อง ซึ่งจะเป็นโครงการขนาดใหญ่ด้านโครงสร้างพื้นฐาน โดยคาดว่าจะสามารถคว้างานใหม่ได้ราว 2,500-3,000 ล้านบาท จากการขยายการลงทุนโครงสร้างพื้นฐานขนาดใหญ่ของภาครัฐ เพื่อกระตุ้นเศรษฐกิจ และการลงทุน” นายธิติพงศ์ กล่าว
อย่างไรก็ตาม ยอมรับว่าอาจได้รับผลกระทบจาก สถานการณ์การแพร่ระบาดโควิด-19 ,สงครามรัสเซีย–ยูเครน และราคาน้ำมันที่ปรับตัวสูงขึ้น แต่บริษัทฯได้มีมาตรการรับมือและปรับตัวที่ดี ทำให้แผนงานต่างสามารถดำเนินการไปตามเป้าที่วางไว้
“เราได้มีการเตรียมความพร้อมรองรับแผนขยายธุรกิจในปีนี้ไว้แล้ว เพื่อเสริมความแข็งแกร่งทางการเงิน รองรับการเข้าประมูลงานของภาครัฐ และเอกชน ที่คาดว่าในปีนี้จะเพิ่มขึ้นอย่างมีนัยสำคัญ  ผ่านการระดมทุนขายหุ้นสามัญเพิ่มทุนให้กับผู้ถือหุ้นเดิม RO เพื่อรองรับแผนขยายธุรกิจ เพื่อสร้างโอกาสในการเติบโตที่แข็งแกร่งและยั่งยืนในอนาคต” นายธิติพงศ์ กล่าว
โดยผู้ถือหุ้นบริษัทฯได้อนุมัติเพิ่มทุนจดทะเบียนจำนวน 2,699 ล้านหุ้น จากทุนจดทะเบียนเดิม 4,588 ล้านบาท เป็น 6,882 ล้านบาท โดยออกหุ้นสามัญเพิ่มทุนจำนวน 2,699 ล้านหุ้น มูลค่าที่ตราไว้ (พาร์) 0.85 บาท เสนอขายผู้ถือหุ้นเดิมตามสัดส่วนการถือหุ้น (Right Offering) 1,799 ล้านหุ้น สัดส่วน 3:1 ราคาหุ้นละ 0.23 บาท
ส่วนหุ้นสามัญเพิ่มทุนที่เหลืออีกประมาณ 900 ล้านหุ้น รองรับใบสำคัญแสดงสิทธิ (วอร์แรนท์) รุ่นที่ 5 หรือ GEL-W5 ที่จัดสรรฟรีให้แก่ผู้ถือหุ้นเดิมที่จองซื้อ และชำระค่าหุ้นเพิ่มทุน สัดส่วน 2:1 ในราคาใช้สิทธิแปลงสภาพหุ้นละ 0.50 บาท กำหนดรายชื่อผู้ถือหุ้น (Record Date) วันที่ 10 พฤษภาคม 2565 และกำหนดวันจองซื้อและรับชำระค่าหุ้นสามัญเพิ่มทุนระหว่างวันที่ 27 พฤษภาคม 2565 – 2 มิถุนายน 2565